Държавен вестник, бр. 65, 2018 г., стр. 13

БРОЙ  65	
Д Ъ Р Ж А В Е Н  В Е С Т Н И К 	
СТР.  13  
КОНСТИТУЦИОНЕН СЪД
РЕШЕНИЕ № 12 
от 27 юли 2018 г.
по конституционно дело № 1 от 2018 г.
Конституционният съд в състав: председа­
тел: Борис Велчев, членове: Цанка Цанкова, 
Стефка Стоева, Румен Ненков, Кети Маркова, 
Георги Ангелов, Анастас Анастасов, Гроз­
дан Илиев, Мариана Карагьозова-Финкова, 
Константин Пенчев, Филип Димитров, Таня 
Райковска, при участието на секретар-прото­
колиста Гергана Иванова разгледа в закрито 
заседание на 27 юли 2018 г. конституционно 
дело № 1/2018 г., докладвано от съдията 
Кети Маркова.
Делото е образувано по искане на петчле­
нен състав на Върховния административен съд 
(ВАС), който, упражнявайки правомощията 
си по чл. 150, ал. 2 от Конституцията, е се­
зирал Конституционния съд за установяване 
на противоконституционност на разпоредбата 
на чл. 193, ал. 6 от Закона за съдебната власт 
(ЗСВ) (обн., ДВ, бр. 64 от 7.08.2007 г.; посл. 
изм. и доп., бр. 49 от 12.06.2018 г.), според 
която: „В 9-месечен срок от приключване на 
предходната конкурсна процедура с решение 
на съответната колегия на Висшия съдебен 
съвет (ВСС) и при наличие на освободена 
длъжност в орган на съдебната власт, съот­
ветната колегия на ВСС приема решение за 
назначаване на следващия по ред кандидат в 
конкурса за повишаване или за преместване, 
получил крайна оценка в конкурсната про­
цедура, не по-ниска от много добър „5,00“.“ 
В искането се поддържа, че оспорената 
разпоредба е в противоречие с принципите, 
установени в чл. 4, ал. 1, чл. 5, ал. 1 и чл. 6, 
ал. 2 от Конституцията.
ВАС е сезиран с касационна жалба про­
тив Решение № 8551 от 3.07.2017 г. по адм. д. 
№ 2572/2017 г. по описа на ВАС, с което е 
отхвърлено оспорването на § 6 от преходни­
те и заключителните разпоредби на Наредба 
№ 1 от 2017 г. за конкурсите за магистрати и 
за избор на административни ръководители 
в органите на съдебната власт, приета с ре­
шение на Пленума на ВСС по протокол № 5 
от 9.02.2017 г. (ДВ, бр. 17 от 21.02.2017 г.), по-
нататък за краткост „Наредба № 1“.
С определение от 22.01.2018 г. по адм. д. 
№ 8592/2017 г. на ВАС, първа колегия, петчле­
нен състав, прието с мнозинство от гласовете 
на трима от съдиите, е спряно производството 
по делото и е внесено искане до Конститу­
ционния съд за установяване противоконсти­
туционност на разпоредбата на чл. 193, ал. 6 
ЗСВ. Двама от членовете на съдебния състав 
са подписали акта с особено мнение.
Разпоредбата от Наредба № 1, която е пред­
мет на оспорване пред ВАС, гласи: „Разпоред­
бите на глава трета, раздел IV се прилагат по 
отношение на всички конкурси, приключили 
по досегашния ред. За тях срокът от 9 месеца 
по чл. 193, ал. 6 от Закона за съдебната власт 
се брои от деня на встъпване в длъжност на 
последния назначен кандидат.“ Тя препраща 
към чл. 193, ал. 6 ЗСВ и към глава трета от 
раздел IV от Наредба № 1, съдържащ един- 
единствен чл. 43, който в своята алинея първа 
възпроизвежда разпоредбата на чл. 193, ал. 6 
ЗСВ. Според вносителя оспорената пред него 
подзаконова разпоредба е по приложението 
на чл. 193, ал. 6 ЗСВ, който счита за проти­
воречащ на Конституцията.
Мнозинството от състава на ВАС нами­
ра, че разпоредбата на чл. 193, ал. 6 ЗСВ не 
съответства на принципа за върховенството 
на закона, който характеризира правовата 
държава, нарушава и принципа на равенство­
то на кандидатстващите за повишаване или 
преместване за свободни длъжности съдии, 
прокурори и следователи. Излагат се и аргу­
менти, че се създава привилегия в полза на 
съдии, прокурори и следователи, които са 
получили оценка „5,00“ и не са се класирали 
за заемане на длъжностите в проведения кон­
курс, което не съответства на декларираната 
цел на ЗСВ за повишаване чрез конкурс на 
най-добрите от явилите се кандидати. Под­
държа се, че чрез попълване на местата по 
реда на чл. 193, ал. 6 ЗСВ липсва основание 
за обявяване на следващ конкурс, с което 
се накърнява правото на кариерно развитие 
на магистратите; липсата на ограничение на 
броя на освободените места, които могат да 
се заемат по реда на чл. 193, ал. 6 ЗСВ, може 
да доведе до обявяването на нов конкурс след 
продължителен период; създава се неравно­
поставеност между кандидатите в различни 
„предходни конкурси“, тъй като в някои случаи 
може да има освободени длъжности в рамките 
на срока по чл. 193, ал. 6 ЗСВ, а в други – не; 
създават се предпоставки за съществуването 
на паралелни режими за повишаване и пре­
местване на магистрати.
С определение от 27.03.2018 г. Конституци­
онният съд е допуснал искането за разглеждане 
по същество и като заинтересувани институции 
в производството по делото са конституирани: 
Народното събрание, Министерският съвет, 
министърът на правосъдието, Върховният 
касационен съд, Върховният административен 
съд, главният прокурор, Националната след­
ствена служба, ВСС, Комисията за защита от 
дискриминация и Висшият адвокатски съвет.